Nariadenie Komisie (EHS) č. 3557/81
z 8. decembra 1981
o zatriedení tovaru patriaceho do podpoložky 48.07 D Spoločného colného sadzobníka
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady (EHS) č. 97/69 zo 16. januára 1969 o opatreniach, ktoré sa majú prijať pre jednotné uplatňovanie nomenklatúry Spoločného colného sadzobníka [1], naposledy zmenené a doplnené Aktom o pristúpení Grécka, najmä na jeho článok 3,
keďže na zabezpečenie jednotného uplatňovania nomenklatúry Spoločného colného sadzobníka je potrebné prijať opatrenia pre zatriedenia výrobku v kotúčoch, pozostávajúceho z dvoch navzájom spojených vrstiev, z ktorých jedna je polobielená kraft lepenka s plošnou hmotnosťou 320 g/m2 a natieraná z oboch strán vrstvou polyetylénu (14 a 18 g/cm2) a druhá vrstva je z hliníka s plošnou hmotnosťou 26 g/m2 a hrúbkou menšou ako 0,20 mm, z vonkajšej strany natieraná vrstvou polyetylénu (35 alebo 50 g/m2);
keďže Spoločný colný sadzobník pripojený k nariadeniu Rady (EHS) č. 950/68 [2], naposledy zmenenému a doplnenému nariadením (EHS) č. 3300/81 [3], sa v prípade položky č. 48.07 vzťahuje na "papier a lepenku, impregnovanú, natieranú, na povrchu farbenú, na povrchu zdobenú alebo potlačenú, (ktoré nie sú tlačeným materiálom patriacim do kapitoly 49), v kotúčoch alebo listoch" a v prípade položky č. 76.04 na "hliníkovú fóliu (vyrazenú, nastrihanú do tvaru, perforovanú, natieranú, potlačenú alebo podloženú papierom alebo podobným podkladovým materiálom) s hrúbkou (bez podkladu) menšou ako 0,20 mm"; keďže pre zatriedenie uvedeného výrobku je možné brať do úvahy obidve tieto položky;
keďže príslušný výrobok sa používa na výrobu obalov pre ovocný džús, mlieko atď.;
keďže vzhľadom na použité materiály a jeho zloženie nie je možné príslušný výrobok považovať za hliníkovú fóliu podloženú lepenkou a zatriedenú do položky č. 76.04 v súlade s poznámkou 1 písmeno k) ku kapitole 48 Spoločného colného sadzobníka; keďže je to výrobok pozostávajúci z rozdielnych materiálov a má sa zatriediť v súlade so všeobecným pravidlom 3 písmeno b) pre interpretáciu nomenklatúry Spoločného colného sadzobníka;
keďže, vychádzajúc z použitých materiálov pri výrobe tohto výrobku, je to natieraná kraft lepenka, ktorá sa najlepšie hodí na uvedený účel a ktorá mu dáva jeho podstatný charakter; keďže popri tom je podobný výrobok určený na rovnaký účel Radou pre colnú spoluprácu zatriedený do položky č. 48.07 Spoločného colného sadzobníka; keďže predmetný výrobok je z tohto dôvodu zatriedený do položky č. 48.07 Spoločného colného sadzobníka a v rámci tejto položky do podpoložky č. 48.07 D;
keďže opatrenia ustanovené v tomto nariadení sú v súlade so stanoviskom Výboru pre nomenklatúru Spoločného colného sadzobníka,
PRIJALA TOTO NARIADENIE:
Článok 1
Výrobok v kotúčoch, pozostávajúci z dvoch navzájom spojených vrstiev, z ktorých jedna je polobielená kraft lepenka s plošnou hmotnosťou 320 g/m2 natieraná z oboch strán vrstvou polyetylénu (14 a 18 g/cm2 a druhá vrstva je z hliníka s plošnou hmotnosťou 26 g/m2 a hrúbkou menšou ako 0,20 mm, z vonkajšej strany natieraná vrstvou polyetylénu (35 alebo 50 g/m2 je zatriedený v Spoločnom colnom sadzobníku takto:
48.07 Papier a lepenka, impregnovaná, natieraná, na povrchu farbená, na povrchu zdobená alebo potlačená, (ktorá nie je tlačeným materiálom patriacim do kapitoly 49), v kotúčoch alebo listoch:
D. Ostatné
Článok 2
Toto nariadenie nadobúda účinnosť 21. deň po jeho uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli, 8. novembra 1981.